Kim Andersen (V), 2005-12-01:
Ændringen betyder, at penge- og realkreditinstitutter m.v. ekstraordinært skal tilbageføre foretagne nedskrivninger på udlån.
Den ekstraordinære nedsættelse af niveauet for de regnskabsmæssige nedskrivninger på udlån som følge af de ændrede regnskabsprincipper vil medføre et lavere rentefradrag og dermed en højere selskabsskat.
Afskaffelsen af hensættelsesafgiften skønnes ifølge forslaget at medføre et provenutab på hensættelsesafgiften på 125 mio. kr. og et merprovenu på selskabsskatten på 35 mio. kr. i indkomståret i 2006 med det nuværende renteniveau på 3,5 pct., altså et samlet provenutab på ca. 90 mio. kr.
Provenutabet i de kommende år skønnes at blive af omtrent samme størrelsesorden.
Venstre er positiv over for lovforslaget.
Kloakforsyningerne her i landet har traditionelt været drevet af kommunerne.
Der er nu nogle kommuner, som har udskilt kloakforsyningerne – eller som kunne tænkes at gøre det – i private selskaber, eller i selskabsdannelser i hvert fald.
Det kan have en række fordele, hvor man har lettere ved at styre en drift, og hvor man har lettere ved at sammenligne sig med andre og isolere økonomien.
Det her forslag har det formål, at man ønsker at undgå, at der lægges hindringer i vejen for en sådan udskillelse af kloakforsyningen i selskabsform i de tilfælde, hvor en kommune ikke har sat de fornødne beløb af til dækning af kommende udgifter til tjenestemandspensioner.
Ved udskillelsen af en kloakforsyning skal selskabet refundere kommunen et beløb, der svarer til de tjenestemandsforpligtelser, der ikke er afsat penge til, men som er optjent forud for selskabets overtagelse af driften af forsyningsvirksomheden, og så får selskabet til gengæld lov til at opkræve udgiften hos forbrugerne over priserne.
Kommunale virksomheder er jo skattefri, når de drives i kommunalt regi.
Når driften overgår til et aktieselskab, så indtræder der en skattepligt for selskabet.
Det selskab har ikke fradragsret for betalingen til kommunen af de tjenestemandsforpligtelser, som er optjent før overtagelsen af driften.
Selskabets betaling til kommunen kommer således til at ske for beskattede midler, og herved vil opkrævningen hos forbrugerne blive større med den del af beløbet, som udgøres af skatten.
Dermed bliver kloakforsyningen dyrere, når den udskilles i selskabsform, også for forbrugeren.
For at ligestille driften i de to former, kommunal forsyning og aktieselskab, foreslås det, at man skattefrit kan opkræve udgiften til kommuM025S17191783tojo.fm Page 1735 Friday, February 10, 2006 12:33 PM
nens tjenestemandspensioner.
Skattefriheden er betinget af, at kommunen ikke tidligere har hensat beløb til de tidligere optjente tjenestemandspensioner.
Det er et forslag, som bygger på sund fornuft, og som er med til at ligestille driften af den samme virksomhed, men i to forskellige selskabsformer, og som er med til at undgå at fordyre kloakforsyningen for den almindelige forbruger.
En udskillelse har samtidig den fordel, at man – som jeg nævnte før – har mulighed for at benchmarke, at sammenligne, og styre driften mere rationelt, og det er i øvrigt i overensstemmelse med, hvad vi gjorde, da de kommunale elforsyningsselskaber fik mulighed for at blive udskilt.
Venstre kan støtte det her forslag.